Miss International 2022

Ang Miss International 2022 ay ang ika-60 edisyon ng Miss International pageant, na ginanap sa Tokyo Dome City Hall sa Tokyo, Hapon noong 13 Disyembre 2022. Orihinal na nakatakda noong 2020 ang kompetisyon. Gayunpaman, dahil sa pandemya ng COVID-19, ito ay nausog ng dalawang beses; isa noong 2021, at isa noong 2022. Ito ang pangalawang beses na nakansela ang Miss International mula noong 1966.
Pagkatapos ng kompetisyon, kinoronahan ni Sireethorn Leearamwat ng Taylandiya si Jasmin Selberg ng Alemanya bilang Miss International 2022. Ito ang ikatlong tagumpay ng Alemanya sa kasaysayan ng kompetisyon. Nagtapos bilang first runner-up si Stephany Amado ng Kabo Berde, habang nagtapos bilang second runner-up si Tatiana Calmell ng Peru.
Mga kandidata mula sa animnapu't-anim na mga bansa at teritoryo ang lumahok sa edisyong ito. Pinangunahan nina Tetsuya Bessho at Rachel Chan ang kompetisyon. Itinampok rin sa edisyong ito ang bagong Long Beach Pearl Crown na binubuo ng 333 purong puting perlas at 1,960 puting hiyas.
Noong 15 Enero 2020, inanunsyo ng Miss International Organization na ang ika-60 edisyon ng Miss International ay gaganapin sa 21 Oktubre 2020 sa Tokyo Dome City Hall sa Tokyo, Hapon. Gayunpaman, dahil sa pandemya ng COVID-19, inanunyso ng organisasyon noong 3 Hunyo 2020 na ang kompetisyon ay ipagpapaliban, at gaganapin sa susunod na taon.
Noong 29 Enero 2021, inanunsyo ng organisasyon na muling irereskedyul ang pageant sa Nobyembre 2021 sa Pacifico Yokohama, Hapon dahil sa Palarong Olimpiko sa Tag-init 2020 na ginanap mula noong Hulyo hanggang Agosto 2021. Gayunpaman, inanunsyo ng organisasyon noong 31 Agosto 2021 na muling mauusog ang ika-60 edisyon ng kompetisyon sa 2022 dahil muli sa pandemya ng COVID-19.
Noong 23 Mayo 2022, inanunsyo ng Miss International Organization na ang kompetisyon ay gaganapin sa 13 Disyembre 2022 sa Tokyo Dome City Hall, ang inisyal na pagdarausan ng kompetisyon noong inanunsyo ito noong 2020.
Ang mga kalahok mula sa animnapu't-anim na bansa at teritoryo ay napili upang lumahok sa kompetisyon. Dahil sa pandemya ng COVID-19, sampu sa mga kandidata ang pumalit sa orihinal na kandidatang dapat sana'y lalahok noong 2020 dahil natapos na ang termino nito at dahil nakansela rin ang kompetisyon noong 2021.
Pinalitan ni Miss New Zealand International 2022 Lydia Smit si Miss New Zealand International 2020 Sydney Faye Batters upang kumatawan sa bansang Bagong Silandiya. Pinalitan ni Miss United States International 2021 Corrin Stellakis si Miss United States International 2020 Maritsa Platis upang kumatawan sa Estados Unidos. Pinalitan ni Miss Honduras International 2022 Zully Paz si Miss Honduras International 2020 Gabriela Irías Paz Morgan upang kumatawan sa bansang Honduras. Pinalitan ni Miss Indonesia International 2022 Cindy May McGuire si Miss Indonesia International 2020 Putu Ayu Saraswati upang kumatawan sa bansang Indonesya. Pinalitan ni Miss Canada International 2022 Madison Kvaltin si Miss Canada International 2020 Tamara Jemuovic upang kumatawan sa bansang Kanada. Pinalitan ni Miss Nepal International 2022 Nancy Khadka si Miss Nepal International 2020 Sandhya Sharma upang kumatawan sa bansang Nepal. Pinalitan ni Miss Panama International 2022 Ivis Nicole Snyder si Miss Panama International 2020 Valeria Franceschi upang kumatawan sa bansang Panama. Pinalitan ni Miss Peru International 2022 Tatiana Calmell si Miss Peru International 2020 Michelle López upang kumatawan sa bansang Peru. Pinalitan ni Miss Puerto Rico International 2022 Paula González Torres si Miss Puerto Rico International 2020 Natalia Marie Colón upang kumatawan sa bansang Porto Riko. Pinalitan din ni Miss Czech Republic International 2021 Adéla Maděryčova si Miss Czech Republic International 2020 Natálie Kočendová upang kumatawan sa Republikang Tseko.
Lumahok sa unang pagkakataon ang mga bansang Kabo Berde at Usbekistan, at bumalik ang mga bansang Alemanya, Gresya, Hamayka, Kenya, Kuba, Namibya, Sierra Leone, Timog Korea, at Togo. Huling sumali noong 1999 ang Urugway, noong 2000 ang Togo, noong 2010 ang Gresya at Hamayka, noong 2012 ang Namibya, noong 2017 ang Sierra Leone, at noong 2018 ang mga bansang Alemanya, Kuba, Kenya, at Timog Korea.
Hindi sumali ang mga bansang Arhentina, Armenya, Aruba, Belis, Burkina Faso, Kamerun, Liberya, Moroko, Myanmar, Rusya, Sri Lanka, Suwesya, Tahiti, at Tsina sa edisyong ito matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok. Hindi na nagpatuloy sa kompetisyon sina Maryline Kouadio ng Baybaying Garing, Victoria Kalu ng Gineang Ekwatoriyal, Melissa Bacri ng Guadalupe, Franky Lynn Hill ng Guam, Akon Santino Garang ng Timog Sudan, Kisakye Margaret ng Uganda, at Olya Shamrai ng Ukranya dahil sa pandemya dulot ng COVID-19. Bukod pa sa mga ito, kabilang rin sa mga kandidatang hindi na sumulpot sa kompetisyon ay sina Caroline Naa Nunoo ng Gana, Emma Kainuku-Walsh ng Kapuluang Cook, Marisol Soliana ng Olanda, Fatu Rugiatu Kamara ng Sierra Leone, Mona Ammar ng Tunisya, at Betina Margni ng Urugway.
Sumabak sa evening gown competition ang animnapu't-anim na kandidata. Matapos nito labinlimang semi-finalist ang napili upang lumahok sa swimsuit competition; labindalawa sa pamamagitan ng paunang kompetisyon, mga personal interview, at sa evening gown competition; at tatlo mula sa internet voting. Pagkatapos ng swimsuit competition ay napili ang walong pinalista na sumabak sa question-and-answer round.
Animnapu't-anim na kandidata ang lumahok para sa titulo.